b'\n_START_ARTICLE_\nHokusai\n_START_SECTION_\nEl\xc3\xa4m\xc3\xa4\n_START_PARAGRAPH_\nHokusain syntym\xc3\xa4ajasta ei ole tarkkaa tietoa. Se sijoittuu lokakuun 9. ja marraskuun 8. p\xc3\xa4iv\xc3\xa4n v\xc3\xa4lille vuonna 1760. Hokusain is\xc3\xa4 Nakajima Issai oli peilintekij\xc3\xa4 sh\xc5\x8dgunin hovissa. Hokusai aloitti uransa ensin kirjakaupan apulaisena, sitten kaivertajan apulaisena, sitten 18 vuoden i\xc3\xa4ss\xc3\xa4 taiteilija Katsugawa Shunsh\xc5\x8dn oppilaana. H\xc3\xa4n joutui kuitenkin l\xc3\xa4htem\xc3\xa4\xc3\xa4n pian riitauduttuaan jostain \xe2\x80\x93 mahdollisesti kuvien tyylist\xc3\xa4 \xe2\x80\x93 Shunsh\xc5\x8dn kanssa. _NEWLINE_Sen j\xc3\xa4lkeen Hokusai el\xc3\xa4tti itsens\xc3\xa4 katukauppiaana ja kirjankuvittajana Edossa. 1700-luvun lopulta alkaen h\xc3\xa4nen maineensa kuvittajana v\xc3\xa4hitellen kasvoi. 1700- ja 1800-lukujen vaihteessa h\xc3\xa4n teki runsaasti surimono-t\xc3\xb6it\xc3\xa4 eli onnentoivotus- ja tiedotusgrafiikkaa._NEWLINE_Ajan japanilaisen tavan mukaan Hokusai esiintyi el\xc3\xa4m\xc3\xa4ns\xc3\xa4 aikana lukuisilla eri nimill\xc3\xa4. H\xc3\xa4nen taideteostensa tunnistamista on vaikeuttanut se, ett\xc3\xa4 monia n\xc3\xa4ist\xc3\xa4 nimist\xc3\xa4 k\xc3\xa4yttiv\xc3\xa4t my\xc3\xb6s muut taiteilijat ennen h\xc3\xa4nt\xc3\xa4 ja h\xc3\xa4nen j\xc3\xa4lkeens\xc3\xa4. Hokusain lapsuusnimi oli Tokitar\xc5\x8d. Kaivertajaoppilaana h\xc3\xa4net tunnettiin nimell\xc3\xa4 Tetsuz\xc5\x8d. Shunsh\xc5\x8dn oppilaana h\xc3\xa4n sai taiteilijanimekseen Shunr\xc5\x8d, ja oppipoikakauden p\xc3\xa4\xc3\xa4tteeksi 1779 h\xc3\xa4n sai luvan k\xc3\xa4ytt\xc3\xa4\xc3\xa4 sen kanssa opettajansa koulun nime\xc3\xa4 Katsugawa, eli h\xc3\xa4nest\xc3\xa4 tuli Katsugawa Shunr\xc5\x8d. Sen j\xc3\xa4lkeen h\xc3\xa4n taiteilijana k\xc3\xa4ytti ainakin nimi\xc3\xa4 Mugaru Shunr\xc5\x8d, S\xc5\x8dri, Hyakurin S\xc5\x8dri, Tait\xc5\x8d, Kak\xc5\x8d, Hokusai, Gaky\xc5\x8djin Hokusai, Hokusai Shinsei, Shinsai ja Katsushika Hokusai. Hokusai ilmaantui k\xc3\xa4ytt\xc3\xb6\xc3\xb6n ensimm\xc3\xa4isen kerran vuonna 1797. Parhaiten tunnettuja olivat Hokusain lis\xc3\xa4ksi S\xc5\x8drin nimell\xc3\xa4 tehdyt ty\xc3\xb6t._NEWLINE_Maineikkaimmat taideteoksensa Hokusai loi 1810-luvulta alkaen. Niist\xc3\xa4 laajin oli viidentoista kirjan kuvakokoelma Hokusai Manga. _NEWLINE_Hokusai oli naimisissa kaksi kertaa, mutta kummastakin vaimosta tiedet\xc3\xa4\xc3\xa4n hyvin v\xc3\xa4h\xc3\xa4n. Liitoista syntyi yhteens\xc3\xa4 kaksi poikaa ja kolme tyt\xc3\xa4rt\xc3\xa4. Yksi pojista ryhtyi isois\xc3\xa4ns\xc3\xa4 ammattiin peilintekij\xc3\xa4ksi, toisesta tuli tiett\xc3\xa4v\xc3\xa4sti valtion virkamies._NEWLINE_Is\xc3\xa4ns\xc3\xa4 taiteellisia lahjoja perinyt nuorin tyt\xc3\xa4r Oei huolehti Hokusaista h\xc3\xa4nen vanhuudessaan. Yksi tyt\xc3\xa4r kuoli nuorena. Kolmas meni naimisiin Hokusain oppilaan Yanagawa Shigenobun kanssa. Heid\xc3\xa4n poikansa aiheutti 1834 tarkemmin tuntemattomaksi j\xc3\xa4\xc3\xa4neen h\xc3\xa4v\xc3\xa4istyksen, jonka takia Hokusai joutui pakenemaan pariksi vuodeksi Edosta syrj\xc3\xa4iseen Uragan kaupunkiin._NEWLINE_Vaikka Hokusain t\xc3\xb6it\xc3\xa4, erityisesti Hokusai Mangaa, myytiin runsaasti h\xc3\xa4nen elinaikanaan, taiteilijan taitamattomuus rahan k\xc3\xa4yt\xc3\xb6ss\xc3\xa4 piti h\xc3\xa4net k\xc3\xb6yh\xc3\xa4n\xc3\xa4. Hokusailla oli laaja seuraajajoukko Japanissa, mutta suoranaisesti h\xc3\xa4nen koulutuksessaan olleita oppilaita oli ilmeisesti varsin v\xc3\xa4h\xc3\xa4n. Hokusain maineikkaimpia oppilaita olivat Hokkei, Teisai Hokuba ja Gakutei._NEWLINE_Hokusai kuoli 10. toukokuuta 1849. H\xc3\xa4nen viimeisten sanojensa kerrotaan olleen: \xe2\x80\x9dJos kohtalo olisi antanut minulle viel\xc3\xa4 viisi vuotta, minusta olisi voinut tulla todellinen maalari.\xe2\x80\x9d\n_START_SECTION_\nTaide\n_START_PARAGRAPH_\nHokusain varhaisimmat teokset Shunsh\xc5\x8dn oppilaana olivat puupiirroksia n\xc3\xa4yttelij\xc3\xb6ist\xc3\xa4. Hokusai tunnetaan parhaiten ukiyo-e-tyylisist\xc3\xa4 puupiirroksista. Hokusai teki my\xc3\xb6s jonkin verran eroottista shunga-taidetta. H\xc3\xa4nen kahdentoista painoty\xc3\xb6n sarjaansa nimelt\xc3\xa4 Fukujus\xc5\x8d pidet\xc3\xa4\xc3\xa4n yhten\xc3\xa4 kaikkein merkitt\xc3\xa4vimmist\xc3\xa4 shunga-t\xc3\xb6ist\xc3\xa4._NEWLINE_Nimitys ukiyo-e (\xe2\x80\x9dkelluvan maailman kuvat\xe2\x80\x9d) viittaa sek\xc3\xa4 tekniikkaan ett\xc3\xa4 aihevalikoimaan. 1600-luvulta 1800-luvun alkupuolelle Japanissa yleinen ukiyo-e-kuva toteutettiin taiteilijan, kaivertajan ja painajan yhteisty\xc3\xb6n\xc3\xa4. Ensin paperille maalattu kuva siirrettiin kirsikkapuup\xc3\xb6lkkyyn, joita kaiverrettiin yksi kutakin kuvan osav\xc3\xa4ri\xc3\xa4 varten. Sitten kuvat painettiin paperille. Osav\xc3\xa4rej\xc3\xa4 saattoi olla jopa kaksitoista. Toisinaan kuva painettiin yhdell\xc3\xa4 v\xc3\xa4rill\xc3\xa4 ja v\xc3\xa4rj\xc3\xa4ttiin k\xc3\xa4sin._NEWLINE_Sis\xc3\xa4ll\xc3\xb6lt\xc3\xa4\xc3\xa4n ukiyo-e poikkesi Japanin aikaisemmista taidesuunnista siin\xc3\xa4, ett\xc3\xa4 se kuvasi n\xc3\xa4yttelij\xc3\xb6it\xc3\xa4, kurtisaaneja, tavallisia ihmisi\xc3\xa4 ja maisemia. Painokuvia myytiin sek\xc3\xa4 kaupunkilaisille ett\xc3\xa4 kaupungeissa k\xc3\xa4yville matkustavaisille._NEWLINE_Hokusai my\xc3\xb6s kehitti surimono-taiteen huippuunsa. Surimono-taidetta tehtiin jo ennen Hokusain aikaa, mutta Hokusai kehitti sen vakiintuneeseen muotoonsa ja k\xc3\xa4ytt\xc3\xb6\xc3\xb6ns\xc3\xa4. Surimono tarkoittaa puupiirroksista, joita tehtiin asiakkaille pienin\xc3\xa4 sarjoina kutsukorteiksi ja tervehdyksiksi, erityisesti uudenvuoden tervehdyksiksi. Kuvan lis\xc3\xa4ksi surimonossa oli pieni runo tai muu humoristinen teksti._NEWLINE_Hokusai oli aikalaisiaan paljon rohkeampi v\xc3\xa4rin k\xc3\xa4ytt\xc3\xa4j\xc3\xa4. H\xc3\xa4n oli my\xc3\xb6s poikkeuksellisen taitava ihmiskasvojen, ilmeiden ja eleiden kuvaaja. Hokusain suurin kuvakokoelma Hokusai Manga kattaa aiheita kaikilta el\xc3\xa4m\xc3\xa4naloilta katun\xc3\xa4kymist\xc3\xa4 karikatyyreihin. _NEWLINE_N\xc3\xa4kymi\xc3\xa4 Fujivuorelle (Fugaku Sanj\xc5\xabrokkei) Hokusai toteutti kahtena sarjana. Ensimm\xc3\xa4inen oli sadan n\xc3\xa4kym\xc3\xa4n sarja, mutta maineikkaampi on suurikokoisin ja v\xc3\xa4rikk\xc3\xa4in kuvin toteutettu 36 n\xc3\xa4kym\xc3\xa4\xc3\xa4 Fujivuorelle. Sarjaan lis\xc3\xa4ttiin my\xc3\xb6hemmin viel\xc3\xa4 kymmenen kuvaa. H\xc3\xa4n julkaisi my\xc3\xb6s kuvasarjoja muun muassa japanilaisista silloista, saarista ja vesiputouksista._NEWLINE_Hokusain ty\xc3\xb6t vaikuttivat eurooppalaisiin taiteilijoihin 1860-luvulla alkaneen Japanin avautumisen j\xc3\xa4lkeen.\n_START_SECTION_\nHokusai Suomessa\n_START_PARAGRAPH_\nSeitsem\xc3\xa4n Hokusain puupiirrosta on Suomessa Kansallisgallerian kokoelmissa. H\xc3\xa4nen moniv\xc3\xa4ripuupiirroksiaan oli esill\xc3\xa4 Ateneumissa n\xc3\xa4yttelyss\xc3\xa4 2008.'